b'\n_START_ARTICLE_\nIktyose\n_START_PARAGRAPH_\nIktyose eller ichtyosis er en samlebetegnelse for en rekke forholdsvis sjeldne hudsykdommer. Det finnes mellom 20 og 30 forskjellige typer. De vanligste er Ichthyosis vulgaris, kj\xc3\xb8nnsbundet ichthyosis, Lamell\xc3\xa6r ichthyosis, Bull\xc3\xb8s ichthyosis og syndromer med Ichthyose (Netherton). Viktig kjennetegn er at huden blir t\xc3\xb8rr, fortykket og skjell-lignende. P\xc3\xa5 grunn av dette er iktyose ogs\xc3\xa5 kjent som \xc2\xabfiskehud\xc2\xbb._NEWLINE_De alvorligste typene er lamell\xc3\xa6r og bull\xc3\xb8s ikytose og syndromer forbundet med Ichthyose (Netherton). Av disse er lamell\xc3\xa6r den vanligste i Norge. De st\xc3\xb8rste problemer forbundet med denne typen er blant annet kl\xc3\xb8e, t\xc3\xb8rre \xc3\xb8yne, nedsatt svettefunksjon, d\xc3\xa5rlig temperaturregulering, sprekkdannelse under f\xc3\xb8ttene og et annerledes utseende. De fleste som har til dels alvorlige og smertefulle symptomer vil likevel hevde at det mest hemmende er et skjemmende utseende og sjenanse forbundet med dette._NEWLINE_Den vanligste varianten av iktyose er genetisk betinget og er alts\xc3\xa5 arvelig. Det finnes ogs\xc3\xa5 en ervervet variant av iktyopse, men den er sv\xc3\xa6rt sjelden.\n_START_SECTION_\nForekomst\n_START_PARAGRAPH_\nDen vanligste formen, heredit\xc3\xa6r ichthyosis vulgaris, rammer 1 av 300 mennesker og forekommer over hele verden. De sjeldneste formene rammer kun 1 av 300.000 individer.\n_START_SECTION_\nSlik fungerer iktyose\n_START_PARAGRAPH_\nNormal hud fornyer seg stadig, ved at hudceller d\xc3\xb8r og siden flasser av. Normal \xc2\xablevetid\xc2\xbb for hud er ca. 14 dager. N\xc3\xa5r den flasser gj\xc3\xb8r den det i s\xc3\xa5 sm\xc3\xa5 partikler at det normalt ikke synes. _NEWLINE_Iktyose skyldes et defekt dominant gen som enn\xc3\xa5 ikke er lokalisert, men som indirekte f\xc3\xb8rer til for lite av proteinet fillaggrin i det \xc3\xb8verste levende cellelaget i overhuden. Dette gj\xc3\xb8r at hudcellene ikke lenger har normal \xc2\xablevetid\xc2\xbb, og \xc2\xabhoper seg opp\xc2\xbb. De ulike typene av iktyose hoper seg opp enten ved at cellene produseres s\xc3\xa5 raskt at kroppen ikke klarer \xc3\xa5 kvitte seg med d\xc3\xb8de celler, eller, som ved Vulgaris-typen, den produseres med et noen lunde normalt tempo, men flasser ikke n\xc3\xa5r de skal. Resultatet blir, i prinsippet, det samme uansett type.\n_START_SECTION_\nBehandling\n_START_PARAGRAPH_\nIktyose kan s\xc3\xa5 langt ikke kureres, men dempes gjennom bruk av fete kremer og salver. Symptomene ved enkelte av iktyosetypene kan fjernes helt eller delvis ved hjelp av retinoider, for eksempel gjennom Acitretin (Neotigason). Retinoider har en normaliserende virkning p\xc3\xa5 \xc2\xabopphopingsprosessen\xc2\xbb, men har en del alvorlige bivirkninger Et sunt kosthold og trening kan v\xc3\xa6re effektivt. Mange har ogs\xc3\xa5 god effekt med bruk av vitaminer og kosttilskudd, fiskeoljer, Omega 3, Nattlysoljer etc i kapselform.'